Մինաս Թոխաթցի

Մինաս Թոխաթցի (Լովանդացի, Լեհացի, ), հայ միջնադարյան տաղասաց, գրիչ։ 1540 թ. գաղթել է Կամենից, ապա տեղափոխվել Սուչավա։ 1563 թ. անցել է Լեմբերգ (այժմ՝ Լվով), եղել Գրիգոր Վանեցի արքեպիսկոպոսի քարտուղարը։ Ընդօրինակել է ձեռագրեր։ Նրա «Ռղբ ի վերայ Օլախաց երկրի հայերուն» հայրենասիրական ծավալուն բանաստեղծության մեջ պատկերված են Մոլդավիայի թագավոր Շտեֆան Ռարեշի (իշխել է 1551—1552 թթ.) հալածանքներն ընդդեմ հայերի։ Ողբը, որ գրել է որպես դեպքերի ականատես, սկզբնաղբյուր է Մոլդավիայի հայերի պատմության ուսումնասիրման համար։ Մինաս Թոխաթցու գործերից է նաև «Գովասանք հերիսի» երգիծական ոտանավորը։ Ստեղծագործել է գրաբար՝ աշխարհաբարի տարրերով, երբեմն էլ՝ ժամանակի խոսակցական լեզվով։

Գրականություն 
 Ակինյան Ն., Հինգ պանդուխտ տաղասացներ, Վնն., 1921, էջ 57-114։

Արտաքին հղումներ 
 Մինաս Թոխաթցի - մատենագրութեան թուանշային գրադարան
 Մինաս Թոխաթցի 

Հայ տաղասացներ
Հայ գրիչներ
Հայ բանաստեղծներ